Here is a page extracted from Wikipedia that may contain CSS, HTML, and a lot of unformatted text.

Title: Seu de Santa María de Uesca
Content: A Seu d'a Transfiguración d'o Sinyor de Uesca, mas conoixita como a Seu de Santa María de Uesca ye una seu catolica situata en a ciudat de Uesca, Aragon. Ye seu bispal d'a diocesi de Uesca.

Historia 

Construita en estilo gotico, a suya construcción prencipió en zaguerías d'o sieglo XIII y remató en primerías d'o sieglo XVI.

O prochecto d'edificación d'a seu de Uesca prencipia en epoca de Chaime I d'Aragón (1213-1276). Ye una construcción una mica tardana, en comparanza con atras ilesias d'a rechión que data d'a epoca romanica. Isto se debe a que en Uesca s'oficiaba o culto catolico en a mezquita Alchama dica o sieglo XIII. Poco dimpués de que fuese consagrato o nuevo bispe de Uesca, Chaime Sarroca, sobrín de Chaime I, o rei estimó que no yera decent celebrar o culto cristiano en una mezquita musulmana, y en 1273, proposa a construcción d'una nueva seu. Manimenos, a-saber-los problemas facioron que a construcción se retrasase dica 1294. O plan orichinal propuesto yera un edificio de tres naus, con cinco capiellas radials arredol d'o coro y un transepto.

Entre 1294 y 1309 se construye o coro con cinco absides. A la vegada, s'edifica a paret norte d'o transepto con a suya portalada y l'edificio anexo, que se fa servir como sacristía y archivo. Dimpués se construyiran poquet a poquet as capiellas laterals con donacions de fiels particulars.

Cheodesia
Bi ha un vértiz cheodesico dencima d'a torre d'a Seu de Uesca a una altaria de 525 metros dende o livel d'a mar.

Se veiga tamién
 Diocesi de Uesca.

Vinclos externos 
  Dentrata d'a Seu de Santa María de Uesca en a Gran Enciclopedia Aragonesa (GEA).

Referencias 

Uesca
Ilesias d'a provincia de Uesca
Ilesias d'a Plana de Uesca
Ilesias d'Aragón adedicadas a Santa María

Ilesias goticas d'Aragón
Vertices cheodesicos d'Aragón
Molimentos de Uesca